tartuNLP/wikipedia-smugri-20251201 huggingface dataset:
Länsiniitty

Länsiniitty () on Vaasan 41. kaupunginosa. Se sijaitsee Vaasan Bölen alueella noin kuuden kilometrin etäisyydellä keskustasta. Länsiniityn rakentaminen on alkanut vuonna 2016. Kaupunginosassa on noin 130 omakotitonttia ja siellä on myös rivi- ja kerrostaloja. Alueen katujen nimistön aiheena on leirituli. Länsiniityn naapurialueet ovat Koskisuo etelässä, Maraholmen pohjoisessa ja Mustasaaren Bölen kylä idässä.
Palvelut.
Länsiniityssä on kaksikielinen yksityisen ylläpitämä päiväkoti. Noin kahden kilometrin päässä sijaitsee Kivihaan liikealue.
Kaupunginosan suomenkieliset lapset käyvät Mustasaaren puolella koulussa. Vuonna 2027 alueen lähikouluksi vaihtuu Onkilahden yhtenäiskoulu. Ruotsinkielisen perusopetuksen lähikoulualue on Vasa övningsskolan alue.
Liikenneyhteydet.
Länsiniittyyn kulkevat Vaasan joukkoliikenteen Liftin linjat 7, 7k ja 12.
Kalliomaan koulu

 
Kalliomaan koulu on Tuusulan kunnan ylläpitämä avohoidollinen sairaalakoulu, jonka toimitilat sijaitsevat Järvenpään keskustassa. Se tarjoaa opetusta vuosiluokilla 5-9. Koulun oppilaat tulevat Tuusulan, Järvenpään, Nurmijärven ja Pornaisten alueiden peruskouluista. Koulun oppilailta edellytetään hoitosuhdetta lasten- tai nuorisopsykiatrian avohoitoon. Koulun oppilaat ovat koulussa joko lyhyt- tai pitkäaikaisesti, mutta säilyvät samalla oman lähikoulunsa oppilaina. Koulun tavoitteena on ehkäistä putoamista koulujärjestelmän ulkopuolelle. Koulussa työskentelee erityisopettajia, koulunkäynninohjaajia ja sosiaali- ja terveydenhuollon ammattilaisia. Rehtorina toimii Terhi Ahonen. 
Koulu perustettiin vuonna 1979 palvelemaan Kellokosken sairaalan nuorisopsykiatrisia potilaita. Koulu sijaitsi vuosien varrella Kellokosken sairaalan eri kiinteistöissä, mutta muutti vuonna 2023 Järvenpäähän. Koulu ehti 2010-luvun lopulla olla lakkautusuhan alla, koska Kellokosken sairaalan nuorisopsykiatrinen osastotoiminta lakkautettiin eikä siten Tuusulan kunnalla olisi ollut enää velvollisuutta järjestään sairaalaopetusta.
Anna Idström

Anna Idström (s. 1974) on suomalainen kielentutkija ja kirjailija.
Anna Idström on opiskellut Helsingin yliopistossa suomalais-ugrilaista kielentutkimusta, kirjoittanut pro gradu -työnsä vuonna 2005 taivaaseen liittyvien kielikuvien taustan variaatiosta ja väitellyt tohtoriksi vuonna 2010 aiheenaan inarinsaamen käsitemetaforat. Väitöskirjan aineistotyön tuloksena on ilmestynyt myös Idströmin yhdessä Hans Morottajan kanssa julkaisema "Inarinsaamen idiomisanakirja."
Idströmin omiin yliopistokokemuksiin perustuu hänen autofiktiivisiä aineksia sisältävä romaani"nsa Taivaankalat" (2022), jossa käsitellään sekä uhanalaisten kielten kysymyksiä että yliopistoyhteisöä ongelmallisena työpaikkana.
Heidy Tamme

Heidy Tamme (o.s. "Laanemäe"; s. 5. huhtikuuta 1943 Uljanovsk) on virolainen laulaja.
Tamme syntyi Venäjällä, mutta muutti pian perheensä kanssa Viroon. Hän valmistui Tallinnan musiikkikoulusta opiskeltuaan kuoron- ja orkesterinjohtoa. Laulajana hän valmistui Tallinnan konservatoriosta vuonna 1966. Tamme liittyi Laine-yhtyeeseen ja alkoi esiintyä "Horoskoop"-ohjelmassa. Hän oli Eesti Filharmoonian solisti vuosina 1967–1983.
Tamme muutti vuonna 1983 Suomeen ja opetti pitkään Pop &amp; Jazz Konservatoriossa. Hän työskenteli myös Svenska Teaternissa. Tamme palasi Viroon vuonna 2007.
Maitane López

Maitane López Millán (s. 13. maaliskuuta 1995 Águilas) on espanjalainen jalkapalloilija, pelipaikaltaan keskikenttäpelaaja. Hän on pituudeltaan 175-senttimetrinen ja on edustanut seuratasolla vuodesta 2025 NWSL-sarjassa pelaavaa Chicago Starsia. López pelasi vuosina 2021 ja 2022 molempina yhden ottelun Espanjan naisten A-maajoukkueessa.
López on pelannut uransa alkupuolella Yhdysvaltain lisäksi kotimaassaan. Hän on pelannut nykyisessä seurassaan huhtikuulle 2025 mennessä neljä sarjaottelua. Hän oli mukana voittamassa sarjamestaruutta vuonna 2023 nykyisen joukkueensa sarjassa pelaavan Gothamin kanssa. Hän pelasi vuonna 2014 viisi ottelua Espanjan alle 19-vuotiaiden naisten maajoukkueessa.
Henning Haslund-Christensen

Henning Haslund-Christensen (31. elokuuta 1896 Kööpenhamina – 13. syyskuuta 1948 Kabul) oli tanskalainen tutkimusmatkailija ja kirjailija.
Tanskan armeijassa palvellut Haslund-Christensen osallistui vuosina 1923–1926 Carl Krebsin johtamalle matkalle Mongolian pohjoisosaan. Vuosina 1927–1930 hän toimi Sven Hedinin tutkimusretkikunnan karavaaninjohtajana ja keräsi kansatieteellistä aineistoa Sisä-Mongoliassa ja Xinjiangissa. Haslund-Christensen johti tanskalaisia Keski-Aasian tutkimusretkikuntia vuosina 1936–1937 ja 1938–1939. Hän kuoli vuonna 1947 alkaneella retkellä Afganistaniin.
Haslund-Christensen toi matkoiltaan laajat kansatieteelliset esinekokoelmat ja toimi niiden tutkimuksen alkuunpanijana. Hän on kirjoittanut muun muassa mongolien kulttuuria kuvaavat teokset "Jabonah" (1932) ja "Zajagan" (1935).
SM U-139

SM U-139 oli Saksan keisarikunnan laivaston U139-luokan sukellusvene.
Valmistus.
Alus tilattiin Kielistä Germaniawerftiltä, missä köli laskettiin telakkanumerolla 300. Alus laskettiin vesille 3. joulukuuta 1917 ja otettiin palvelukseen 18. toukokuuta 1918.
Palvelus.
Aluksen miehistö antautui 24. marraskuuta 1918 veneineen Ranskalle. Alus liitettiin 1920 Ranskan laivastoon nimellä "Halbronn". Alus poistettiin palveluksesta 24. heinäkuuta 1935 ja romutettiin.
Aguadulce (Panama)

Aguadulce on Panamassa sijaitseva pienehkö kaupunki. Kaupunki sijaitsee Coclén maakunnassa noin 40 km päässä maakunnan pääkaupungista Penonomésta ja noin 180 km päässä koko maan pääkaupungista Panamasta.
Aguadulce on paikalliskeskus niin aluehallinnon, palveluiden, koulutuksen kuin kaupan ja taloudenkin suhteen. Kaupungissa on muun muassa terveydenhoitopalveluita, aluehallinnon virastoja, oppilaitoksia sekä jokisatama. Kaupungin ympäristössä harjoitetaan maataloutta ja lähellä sijaitsee myös kaksi sokerinjalostuslaitosta.
Hannah Anderson (jalkapalloilija)

Hannah Leigh Anderson (s. 3. huhtikuuta 2001 Plano, Texas) on yhdysvaltalainen jalkapalloilija, joka pelaa puolustajan pelipaikalla. Hän on pituudeltaan 178-senttimetrinen ja on edustanut vuodesta 2024 NWSL-sarjassa pelaavaa Chicago Starsia. Anderson on pelannut joukkueessa huhtikuulle 2025 mennessä 25 sarjaottelua. Hän on vasenjalkainen.
EPPO-koodi

 
EPPO-koodi, aiemmin tunnettu myös nimellä Bayer-koodi, on Euroopan ja Välimeren kasvien suojelujärjestön (EPPO) käyttämä taksonominen koodijärjestelmä, jonka avulla luokitellaan maatalouden ja kasvinsuojelun kannalta merkittäviä eliöitä. Tälläisiä voivat olla esimerkiksi kasvit, tuholaiset tai patogeenit. EPPO-koodit ovat keskeinen osa EPPO:n nimien tietokantaa, johon mm. kasvien tieteelliset ja laajemmin tunnetut (kansantajuiset) nimitykset. Vaikka järjestelmän alkuperäisen kehittäjänä toimi Bayer Corporation, virallisen koodiluettelon ylläpidosta vastaa nykyään EPPO. 
EPPO-koodien tietokanta.
Kaikki koodit ja niihin liittyvät nimet sisältyvät EPPO Global Database -tietokantaan. Yhteensä tietokantaan on listattu yli 93 500 lajia, joihin kuuluvat:
Kasvit erotetaan tunnisteissaan viisikirjaimisella koodilla, muut eliöt kuusikirjaimisella. Usein koodit ovat ulkoa muistettavaksi tarkoitettuja lyhenteitä, jotka on johdettu suvun nimestä (kolme tai neljä ensimmäistä kirjainta) ja lajimäärityksestä (kaksi ensimmäistä kirjainta). Esimerkiksi maissille ("Zea mays") annettu koodi on ZEAMA ja perunan lukan aiheuttajalle "Phytophthora infestans" koodi on PHYTIN. EPPO-koodi pysyy muuttumattomana, vaikka tieteelliset nimet muuttuisivat, mikä estää synonyymien aiheuttamat epäselvyydet. Järjestelmää käyttävät valtion virastot, suojelujärjestöt ja tutkijat.
Saga Söderström

Saga Söderström (s. 1997) on helsinkiläinen laulaja, näyttelijä, käyrätorvisti, musiikintekijä ja musiikkipedagogi. Hän on jazz- ja pop-vaikutteita yhdistelevän Syskofrenia-yhtyeen laulaja, lauluntekijä ja keulahahmo.
Ally Schlegel

Allison Mariana Schlegel (s. 7. helmikuuta 2000) on yhdysvaltalainen jalkapalloilija, pelipaikaltaan hyökkääjä. Hän on pituudeltaan 170-senttimetrinen ja on edustanut vuodesta 2023 NWSL-sarjassa pelaavaa Chicago Starsia. Schlegel on pelannut joukkueessa huhtikuulle 2025 mennessä 42 sarjaottelua, joissa hän on iskenyt yhdeksän maalia.
Taylor Malham

Taylor Malham (s. 20. toukokuuta 1999 Broken Arrow, Oklahoma) on yhdysvaltalainen jalkapalloilija, pelipaikaltaan puolustaja. Hän on pituudeltaan 178-senttimetrinen ja on edustanut vuodesta 2023 NWSL-sarjassa pelaavaa Chicago Starsia.
Malham edusti vuonna 2022 saman sarjan Racing Louisvilleä, jossa hän pelasi neljä sarjaottelua. Nykyisessä joukkueessaan hän on pelannut huhtikuulle 2025 mennessä 28 sarjaottelua.
Karin Mäkiranta

Karin Mäkiranta (s. 1994) on suomalainen muusikko, säveltäjä ja äänisuunnittelija. Hän on Karina-yhtyeen toinen jäsen, jota hän on luotsannut Helmi Tikkasen kanssa vuodesta 2015. Mäkiranta toimii myös Babel-yhtyeessä ja sooloprojektissaan Ada Aik:ssa sekä säveltää musiikkia elokuviin ja teatteriesityksiin.
Ura.
Karina.
Karin Mäkiranta tapasi Helmi Tikkasen ensimmäisen kerran Sibelius-lukiossa. Mäkiranta kertoi aina tehneensä paljon kappaleita, mutta vasta musiikkidiplomin suoritettuaan hän alkoi harkita oman yhtyeen perustamista. Hän lyöttäytyi yhteen Tikkasen kanssa ja perusti Karinan vuonna 2015.
Yhtyeen nimi on yhdistelmä Mäkirannan etunimestä ja Laila Kinnusen kappaleesta "Carina". Ensimmäinen EP julkaistiin vuonna 2015. Alkuperäinen ajatus oli soittaa "minimalistista ja kaikuisaa" musiikkia, josta ei Mäkirannan mukaan ole tultu kovin kauas.
Karinan debyyttialbumi ilmestyi alkuvuodesta 2018 ja oli arvostelumenestys. Albumi oli ehdolla Pohjoismaiden merkittävimmän musiikkipalkinnon Nordic Music Prizen saajaksi keväällä 2019. Yhtyeen toinen albumi "2" julkaistiin vuonna 2020.
Karinan musiikkityyli on kuvattu dreampopiksi tai "unimusiikiksi, johon ei voi nukahtaa". Sille on tyypillistä runsas soundin efektointi, soitinten sulautuminen, hidastempoisuus ja unenomainen tunnelma. Karina tekee vähemmästä enemmän; kappaleiden tempo vastaa ihmisen leposykettä.
Yhtye on esiintynyt myös kansainvälisillä lavoilla. Heinäkuussa 2019 Karina esiintyi amerikkalaisen indieyhtye Beirutin lämmittelijänä Luxemburgissa, kun Beirutin laulaja Zach Condon oli kutsunut yhtyeen nähtyään heidän esiintyvän Berliinissä.
Muut musiikkiprojektit ja sävellystyö.
Karina-yhtyeen lisäksi Mäkiranta toimii Babel-yhtyeessä ja sooloprojektissaan Ada Aik. Hän on myös säveltänyt musiikkia useisiin elokuviin kuten "Eden", "Eläinoikeusjuttu" ja "Regina - Kuningattaren kehä".
Teatterimusiikissa Mäkiranta on tehnyt yhteistyötä ohjaaja Akse Petterssonin kanssa. Hän on esiintynyt Kansallisteatterissa "Oppitunteja eläville" -esityksessä yhdessä Ringa Mannerin kanssa. Lisäksi hän on sovittanut Kaino Wennerstrandin musiikkia Helsingin kaupunginteatterilla esitettyyn "Empty Stage" -esitykseen.
Mäkiranta on myös säveltänyt live-musiikkia mykkäelokuvanäytöksiin, mukaan lukien teokset "Quo Vadis?", "Die Nibelungen", "Häxan", "Les Miserables" ja "Juha".
Camryn Biegalski

Camryn Ann Biegalski (s. 11. elokuuta 1998 Lombard, DuPagen piirikunta, Illinois) on yhdysvaltalainen jalkapalloilija, joka pelaa puolustajan pelipaikalla. Hän on pituudeltaan 175-senttimetrinen ja on edustanut vuodesta 2024 NWSL-sarjassa pelaavaa Chicago Starsia.
Biegalski aloitti uransa vuonna 2020 nykyisessä seurassaan, kunnes siirtyi seuraavana vuonna saman sarjan Washington Spiritiä. Hän voitti ensimmäisellä kaudellaan sarjamestaruuden. Biegalski pelasi joukkueessa kolme vuotta ja keräsi siltä ajalta nimiinsä 35 sarjaottelua. Nykyisessä seurassaan hän on pelannut elokuuhun 2025 mennessä 17 sarjaottelua.
Helmi Tikkanen

Helmi Tikkanen on suomalainen muusikko ja kontrabasisti. Hän on Karina-yhtyeen toinen jäsen, jota hän on luotsannut yhdessä Karin Mäkirannan kanssa vuodesta 2015. Vuodesta 2023 lähtien Tikkanen on toiminut myös sooloartistina taiteilijanimellä Von Pearl.
Ura.
Karina.
Helmi Tikkanen aloitti kontrabasson soittamisen 7-vuotiaana. Hän tapasi Karin Mäkirannan Sibelius-lukiossa, missä he myöhemmin perustivat Karina-yhtyeen vuonna 2015.
Karina-yhtyeen debyyttialbumi ilmestyi alkuvuodesta 2018 ja oli arvostelumenestys. Albumi oli ehdolla Pohjoismaiden merkittävimmän musiikkipalkinnon Nordic Music Prizen saajaksi keväällä 2019. Yhtye on esiintynyt Suomen lisäksi laajasti myös Euroopassa ennen tauolle jäämistään vuonna 2022.
Von Pearl.
Vuonna 2023 Tikkanen lanseerasi sooloprojektinsa taiteilijanimellä Von Pearl. Projektin ensimmäinen single "Here" julkaistiin toukokuussa 2023, ja debyyttialbumi "Precious" syyskuussa 2023. Tikkanen on itse säveltänyt, sanoittanut, sovittanut ja esittänyt kappaleet, sekä tuottanut ne yhdessä Matti Ahopellon kanssa.
Von Pearl -projektissaan Tikkanen yhdistää klassisen kontrabasson ja elektronisen popmusiikin elementtejä. Hän pyrkii näyttämään kaikki kontrabasson mahdollisuudet ja tuomaan soittimen taiteensa keskiöön.
Vuonna 2024 Tikkanen asui Tokiossa ja työskenteli uuden musiikin parissa. Hän vieraili myös Islannissa Fish Factory -studiolla työstämässä yhteistyöprojektia pitkäaikaisen ystävänsä, viulisti Elia Lombardinin kanssa sekä säveltämässä uutta musiikkia debyyttialbuminsa jatkoksi.
Nádia Gomes

Nádia Filipa Gomes Coelho (s. 9. marraskuuta 1996 Viseu) on portugalilainen jalkapalloilija, pelipaikaltaan hyökkääjä. Hän on pituudeltaan 164-senttimetrinen ja on edustanut seuratasolla vuodesta 2024 NWSL-sarjassa pelaavaa Chicago Starsia. Hän on pelannut joukkueessa huhtikuulle 2025 mennessä 12 sarjaottelua. Maajoukkuetasolla Gomes edustaa Portugalin naisten A-maajoukkuetta. Hän on pelannut joukkueessa huhtikuulle 2025 mennessä kaksi ottelua.
Catherine Barry

Catherine Noelle Barry (s. 16. joulukuuta 2001) on yhdysvaltalainen jalkapalloilija, pelipaikaltaan hyökkääjä. Hän on pituudeltaan 183-senttimetrinen ja on edustanut seuratasolla vuodesta 2025 NWSL-sarjassa pelaavaa Chicago Starsia. Hän on pelannut joukkueessa huhtikuulle 2025 mennessä kaksi sarjaottelua. Barry edusti Yhdysvaltain alle 20-vuotiaiden naisten maajoukkuetta vuonna 2019 kahdessa ottelussa.
Halle Mackiewicz

Halle Elizabeth Mackiewicz (s. 24. syyskuuta 2001) on yhdysvaltalainen jalkapallomaalivahti, joka on pituudeltaan 178-senttimetrinen. Hän on edustanut vuodesta 2025 NWSL-sarjassa pelaavaa Chicago Starsia. Mackiewicz on edustanut useita Yhdysvaltain nuorisomaajoukkueita.
Pikku Papuluoma

Pikku Papuluoma on ylänköjärvi Kuusamossa Pohjois-Pohjanmaalla. Koillismaalla eli Pohjois-Pohjanmaan koillisosassa sijaitsevan Pikku Papuluoman pinta-ala on noin 50,5 hehtaaria. Etäisyys Oulusta on 226 kilometriä itäkoilliseen.
Maantiede.
Pikku Papuluoma sijaitsee Kiitämän ja Suiningin välissä ja se on saareton. Suurin etäisyys järven länsiosasta itäosaan on noin 1,8 kilometriä. Mainittavia niemiä ei ole. Lähes kolmasosa Pikku Papuluomasta on vähintään kymmenen metriä syvä. Syvin piste, noin 23 metriä, sijaitsee etelärannan lähellä.
Pikku Papuluoman rannoilla on harvakseltaan pientaloja. Järven länsipuolitse kulkee maantie 18879 ja eteläpuolitse 18876. Maanteiltä alkaa järven rannan tuntumaan johtavia teitä.
Pikku Papuluomaan virtaa useita nimettömiä suo-ojia. Pikku Papuluoman luusua sijaitsee järven länsikolkassa. Siitä alkaa länteen Suininkiin (252,0 metriä merenpinnan yläpuolella) virtaava Hietapuro. Pikku Papuluoma sijaitsee Ison Papuluoman eteläpuolella. Järviä erottaa runsaan 200 metrin levyinen kannas.
Pikku Papuluoman vesitilavuus on 3 486 000 kuutiometriä.
Pikku Papuluoma (73.043.1.023) kuuluu Suiningin alueeseen (73.043), joka on kolmannen jakovaiheen vesistö Koutajoen vesistössä (73). Toinen jakovaihe on Kuusinkijoen valuma-alue (73.04). Pikku Papuluoma on kolmanneksi laajin Suiningin alueen 22:sta vähintään hehtaarin laajuisesta järvestä.
Saara-Leena Niemelä

Saara-Leena Niemelä on suomalainen muusikko, joka toimii Rohkeat kuvat -yhtyeen laulajana ja kitaristina. Hän on kotoisin Oulusta ja asuu nykyisin Helsingissä. Niemelä soittaa myös alttosaksofonia.
Rohkeat kuvat -yhtye perustettiin keväällä 2016, kun Miska Kuusela ehdotti Niemelälle Oulun Nelivitonen-baarissa yhteistyötä popmusiikin tekemisessä. Niemelä on kertonut, että hänen lapsuuden haaveensa oli toimia laulajana ja että hänen esikuvansa oli Michael Monroe. Yhtyeen perustamisen aikaan Niemelä oli jo muuttanut Oulusta Helsinkiin.
Niemelä vastaa yhtyeessä laulamisesta ja kitaransoitosta sekä osallistuu sävellyksiin ja sovituksiin. Hänen musiikillisina vaikutteinaan ovat muun muassa The Cure ja brittirokki. Hän on myös kertonut rakastavansa "palavasti" tuottaja Teemu Brunilaa.
Saga Kaikkonen

Saga Kaikkonen (s. 24. heinäkuuta 2005) on suomalainen jalkapalloilija, pelipaikaltaan hyökkääjä. Hän edustaa Kansallisessa liigassa Jyväskylän Pallokerhoa.
Kaikkonen pelasi juniorina Siilinjärven Palloseurassa ja myöhemmin kuopiolaisseura Pallokissoissa. Hän siirtyi Kuopion Palloseuraan kaudeksi 2021. KuPS:in liigamestaruuteen päättyneellä kaudella 2022 hän pelasi Kansallisessa liigassa kahdeksan ottelua ja teki maalin syyskuussa Pallokerho-35:tä vastaan. Kaudella 2023 KuPS voitti sekä liigamestaruuden että Suomen Cupin ja Kaikkonen pelasi 14 liigaottelua, joissa hän teki kaksi maalia, molemmat kesäkuussa vierasottelussa Oulu Nice Socceria vastaan. Liigakausi 2024 päättyi SM-hopeaan, ja Kaikkonen pelasi jälleen 14 liigaottelua, joissa hän teki kaksi maalia. Kaikkina noina kolmena kautena Kaikkonen pelasi myös KuPS:in akatemiajoukkueessa, Ykkösessä kausilla 2022–2023 ja Kakkosessa kaudella 2024. Kaudeksi 2025 Kaikkonen siirtyi Jyväskylän Pallokerhoon hakemaan vastuullisempaa roolia.
Kaikkonen on pelannut Suomen alle 18-vuotiaiden maajoukkueessa.
Bad Rappenau

Bad Rappenau on kaupunki Baden-Württembergin osavaltiossa lounaisessa Saksassa. Se sijaitsee osavaltionsa pohjoisosassa Stuttgartin suurkaupunkialueella.
Maantiede.
Bad Rappenau sijaitsee Baden-Württembergin pohjoisosassa noin 52 kilometriä Stuttgartista pohjoiseen. Etäisyys Heilbronnista on noin 14 kilometriä luoteeseen. Bad Rappenau koostuu kantakaupungista ja seuraavista kaupunginosista: Babstadt, Bonfeld, Fürfeld, Grombach, Heinsheim, Obergimpern, Treschklingen ja Wollenberg.
Historia.
Bad Rappenau mainittiin asiakirjassa ensi kerran 1343 muodossa Rappenaw. Helmstattin herrat hallinnoivat suurinta osaa Rappenausta aina vuoteen 1592, jolloin Johann Philipp von Helmstatt myi neljä viidesosaa Rappenausta Reinhard von Gemmingenille. Vuonna 1806 Rappenausta tuli osa Badenin suurherttuakuntaa. Rappenaun tarina kylpyläpaikkakuntana alkoi 1822. Rappenau sai oikeuden lisätä nimeensä ”Bad” vuonna 1930. Toisen maailmansodan jälkeen Bad Rappenau kehittyi voimallisesti. Ennen sotaa sen asukasluku oli noin 1 900 ja ennen vuoden 1972 kuntaliitoksia noin 5 200. Kuntaliitosten myötä asukasluku kasvoi noin 14 000:een ja Bad Rappenau sai 1973 oikeuden kutsua itseään kaupungiksi.
Wollenberg mainitaan ensi kerran vuonna 792 muodossa Wellenberg (Lorschin koodeksi), Grombach mainitaan 20. elokuuta 856, Heinsheim 965 muodossa Heinesheim, Babstadt 976, Treschklingen 1232 ja Obergimpern 19. kesäkuuta 1355.
Bad Rappenaun historiallista arkkitehtuuria edustaa muun muassa vesilinna (Wasserschloss Bad Rappenau) aivan 1600-luvun alusta.
Talous ja liikenne.
Bad Rappenaun yrityksiä ovat muun muassa siirrettäviä rakennelmia valmistava Losberger De Boer Holding GmbH, autoalan Autohaus Jung GmbH ja ortopediseen kirurgiaan erikoistunut yksityisklinikka Vulpius Klinik GmbH, jolla on noin 300 työntekijää ja noin 24 miljoonan euron liikevaihto. Bad Rappenaun rautatieasema, Bahnhof Bad Rappenau, sijaitsee Elsenztalbahnin (Meckesheim–Bad Friedrichshall) varrella. Asema avattiin 25. kesäkuuta 1868. Moottoritie Bundesautobahn 6 kulkee kaupungin eteläpuolitse.
Anike Wusu

Anike Wusu (s. 26. huhtikuuta 2007) on suomalainen jalkapalloilija, pelipaikaltaan hyökkääjä. Hän edustaa Kansallisessa liigassa Jyväskylän Pallokerhoa.
Wusu on Jyväskylän Pallokerhon kasvatti. Hän pelasi edustusjoukkueessa Ykkösessä neljä ottelua kaudella 2023 ja teki maalin ensimmäisessä ottelussaan elokuussa FC Lahtea vastaan. Kaudeksi 2024 Pallokerho nousi Kansalliseen liigaan, jossa Wusu pelasi kauden aikana 13 ottelua ja teki kaksi maalia, molemmat huhtikuussa vierasottelussa Pallokerho Keski-Uusimaata vastaan.
Wusu on pelannut Suomen alle 16- ja alle 17-vuotiaiden maajoukkueissa.
Anike Wusun isä on jalkapalloilija Babatunde Wusu.
Pauliina Autti

Pauliina Autti (s. 2005) on suomalainen jalkapalloilija, pelipaikaltaan hyökkääjä. Hän edustaa Kansallisessa liigassa Jyväskylän Pallokerhoa.
Autti on Oulu Nice Soccerin kasvatti. Kaudella 2023 hän pelasi kolme ottelua Naisten Kakkosessa FC OTP:n (Oulun Työväen Palloilijat) joukkueessa ja jatkoi samalla 18-vuotiaiden SM-sarjaa Oulu Nice Soccerin joukkueessa. Kaudeksi 2024 hän siirtyi Kansallisessa liigassa pelaavaan Jyväskylän Pallokerhoon. Hän pelasi ensimmäisellä liigakaudellaan 12 ottelua, joissa hän oli kaksi kertaa avauskokoonpanossa.
Eleonora Vynohradova

Eleonora Oleksijivna Vynohradova (; 16. marraskuuta 1931 Groznyi, Tšetšenia – 17. heinäkuuta 2003 Kiova) oli ukrainalainen kuoronjohtaja ja opettaja. Hän oli yksi maansa johtavista lapsikuorojen johtajista.
Vynohradova valmistui Kiovan konservatoriosta Hryhori Verovkan luokalta vuonna 1964. Hän aloitti itse opettamisen entisessä oppilaitoksessaan. Vynohradova johti uransa aikana lukuisia kuoroja, jotka tulkitsivat sekä ukrainalaista että ulkomaalaista lauluohjelmistoa. Hänet palkittiin toisessa kansainvälisessä lapsikuorofestivaalissa Bratislavassa vuonna 1975. Vynohradova oli Kiovan Mykola Lysenko -musiikkikoulun poikakuoron taiteellinen johtaja vuosina 1986–1997. Kuoro kiersi kansainvälisesti muun muassa Saksassa, Ranskassa, Latviassa ja Venäjällä. Vynohradova perusti Kiovan Kyjivskyi kantus -lapsikuoron. Hän julkaisi viisitoista valikoitujen kuorokappaleiden kokoelmaa.
Vynohradova sai Ukrainan sosialistisen neuvostotasavallan kunniataiteilijan arvonimen vuonna 1978. Hänestä tuli professori vuonna 1995.
Katariina Niskanen

Katariina Niskanen (s. 8. elokuuta 2003) on suomalainen jalkapalloilija, pelipaikaltaan keskikenttäpelaaja. Hän edustaa Kansallisessa liigassa Jyväskylän Pallokerhoa.
Niskanen pelasi juniorina kuopiolaisseura Pallokissoissa. Hän siirtyi Kuopion Palloseuraan kaudeksi 2021 ja pelasi kausina 2022–2023 Naisten Ykköstä KuPS:in akatemiajoukkueessa. Kaudella 2023 KuPS voitti sekä liigamestaruuden että Suomen Cupin, ja Niskanen pelasi tuolla kaudella viisi liigaottelua ja yhden cup-ottelun. Kaudeksi 2024 Niskanen siirtyi Jyväskylän Pallokerhoon. Hän pelasi siellä ensimmäisellä kaudellaan 17 liigaottelua, joissa hän oli kymmenen kertaa avauskokoonpanossa.
Saskia Salo

Saskia Salo (s. 2002) on suomalainen jalkapalloilija, pelipaikaltaan puolustaja. Hän edustaa Kansallisessa liigassa Jyväskylän Pallokerhoa.
Salo pelasi juniorina Helsingin Jalkapalloklubissa ja vuodesta 2018 Pallokerho Keski-Uusimaassa. Hän pelasi kausina 2020–2022 Naisten Ykkösessä 59 ottelua ja teki niissä kolme maalia. Tämän jälkeen hän siirtyi Jyväskylän Pallokerhoon ja pelasi siellä kaudella 2023 Ykkösessä 23 ottelua tekemättä maaleja. Kaudella 2024 Jyväskylän Pallokerho pelasi Kansallisessa liigassa, jossa Salolle kertyi 20 ottelua ja niistä 17 ottelua avauskokoonpanossa.
Anida Halttunen

Anida Halttunen (s. 2003) on suomalainen jalkapalloilija, pelipaikaltaan puolustaja. Hän edustaa Kansallisessa liigassa Jyväskylän Pallokerhoa.
Halttunen aloitti jalkapallon pelaamisen Vaajakoskella ja pelasi pitkään Jyväskylän Pallokerhon eri juniorijoukkueissa. Hän pelasi seuran edustusjoukkueessa Naisten Ykkösessä 21 ottelua kaudella 2022 ja teki niissä yhden maalin. Kaudella 2023 hän pelasi Ykkösessä 23 ottelua ja teki niissä kolme maalia. Kaudella 2024 Jyväskylän Pallokerho pelasi Kansallisessa liigassa, jossa Halttuselle kertyi 11 ottelua mutta ei yhtään avauskokoonpanossa.
Sofian lääketieteellinen yliopisto

Sofian lääketieteellinen yliopisto (, lyhennys MU-Sofia) on julkinen lääketieteellinen yliopisto Sofiassa Bulgariassa. Se perustettiin 1917 alkujaan Sofian yliopiston lääketieteelliseksi tiedekunnaksi, mutta kehityi itsenäiseksi lääketieteelliseksi akatemiaksi 1950. Yliopistoksi se muuttui vuonna 1995.
Yliopistossa on neljä tiedekuntaa: lääketieteellinen, hammaslääketieteellinen, farmaseuttinen ja kansanterveystieteellinen tiedekunta. Opiskelijoita on runsas 10 400. Lukuvuosi alkaa syyskuussa ja loppuu kesäkuussa, ja se jakautuu kahteen lukukauteeen (syys-tammikuu ja helmi-kesäkuu). Opetuskieli on bulgaria. 
Yliopistoon kuuluu toistakymmentä yliopistollista opetussairaalaa tai -klinikkaa.
Pinjamaari Jokinen

Pinjamaari Jokinen eli Pins.ku (s. 1997 tai 1998 Espoo) on suomalainen vaihtoehtopopartisti ja entinen tubettaja. Hän aloitti julkisen uransa tubettajana 14-vuotiaana vuonna 2012 ja siirtyi myöhemmin musiikkialalle julkaisten ensimmäisen singlensä "Makuuhuoneessa" vuonna 2018. Pins.ku ilmoitti helmikuussa 2025 lopettavansa kyseisen artistinimen käytön ja jatkavansa musiikkiuraansa uudella nimellä.
Pins.kun visuaalista tyyliä on verrattu Billie Eilishin "sadgirl-estetiikkaan", johon kuuluvat esimerkiksi värikkäät hiukset, tekoverellä leikkiminen ja blondatut kulmakarvat. Pins.ku itse on kertonut olevansa "toivoton romantikko".
Ura.
Tubettaja-tausta.
Pins.ku aloitti YouTube-uransa 14-vuotiaana nimellä Pinsku ja keräsi nopeasti suuren seuraajakunnan. 16-vuotiaana hän oli yksi Suomen suosituimmista tubettajista yli sadantuhannen tilaajan YouTube-kanavallaan. Hän lopetti tubettamisen 18-vuotiaana, ja aloittaessaan musiikkiuransa hän poisti kaikki aiemmat YouTube-videonsa. Hän kertoi vuonna 2019 YleX:n haastattelussa, että tubettaminen oli tuntunut epämiellyttävältä pitkään, ja sen olevan hänen musiikkiuransa tiellä, eikä hän halunnut rakentaa uraansa "tubettajana, joka laulaa". Erityisesti tubettamisen henkilökohtaisuus ahdisti häntä.
Musiikkiura.
Pins.ku julkaisi ensimmäisen singlensä "Makuuhuoneessa" loppuvuodesta 2018. Tätä varten hän perusti uuden YouTube-tilin vanhan sijaan, vaikka vanhalla tilillä oli lähes 100 000 tilaajaa. Musiikkiuraan siirtymisen myötä hänen Instagram-tililtään hävisi noin 30 000 seuraajaa, mitä artisti itse piti positiivisena kehityksenä.
Vuonna 2019 Pins.ku julkaisi "Alien"-nimisen EP:n, joka käsitteli teemoja kuten mielenterveys, dissosiaatiohäiriö ja kuolema. Kappaleen "Alien" hän kertoi olevan "Wikipedia-artikkeli" siitä, miltä dissosiaatiotilassa oleminen tuntuu. EP:n muut kappaleet käsittelevät muun muassa riippuvuuksia (kappale "GT") ja Tinder-kulttuuria (kappale "Makuuhuoneessa").
Myöhemmin Pins.ku julkaisi kokopitkän albumin "Auringonpimennys". Hänen tuotantoaan kuvailtiin Klangin artikkelissa kokeelliseksi ja visuaalisesti näyttäväksi, jossa näkyy vaikutteita erityisesti David Bowielta ja Lady Gagalta. Hänen musiikillista tyyliään on kuvattu feministiseksi retroestetiikaksi, jossa on avaruudellisia teemoja ja yhteiskunnallisesti kantaaottavia elementtejä.
Pins.ku on myös ohjannut ja käsikirjoittanut omat musiikkivideonsa, mistä hänet on palkittu Oulun Musiikkivideofestivaalien Teinipumpeli-tunnustuksella.
Artistipersoonat.
Pins.ku on kertonut käyttävänsä "alter egoa" esiintyessään julkisesti tai antaessaan haastatteluja. Hän on kutsunut tätä persoonaansa nimellä "Alien" ja kuvaillut sitä "historiattomaksi versioksi itsestään", joka on rohkeampi kuin hänen arkiminänsä. Alter ego -käsitteen hän kertoo omaksuneensa David Bowielta, joka on ollut yksi hänen suurimmista esikuvistaan.
Helmikuussa 2025 Pins.ku ilmoitti Instagram-tilillään lopettavansa nykyisen artistinimensä käytön, jättävänsä levy-yhtiönsä ja jatkavansa uraansa omakustanteisesti uudella artistinimellä. Samassa yhteydessä hän vaihtoi Instagram-käyttäjätunnuksensa muotoon "aliencore" ja Instagram-nimekseen "Alien".
Nanna Leivonen

Nanna Leivonen (s. 28. helmikuuta 2004) on suomalainen jalkapalloilija, pelipaikaltaan maalivahti. Hän edustaa Kansallisessa liigassa Jyväskylän Pallokerhoa.
Leivonen on Jyväskylän Pallokerhon kasvatti. Hän pelasi seuran edustusjoukkueessa kuusi Kansallisen liigan ottelua kaudella 2021. Kaksi seuraavaa kautta Pallokerho pelasi Ykkösessä, ja Leivonen oli kentällä kolmessa ottelussa kaudella 2022 ja 13 ottelussa kaudella 2023. Tämän jälkeen joukkue palasi liigaan. Kaudella 2024 Leivonen pelasi 20 liigaottelua.
Leivonen on pelannut Suomen alle 16-, alle 17-, alle 19- ja alle 23-vuotiaiden maajoukkueissa.
Leivonen on nuorempana edustanut yleisurheilijana Jyväskylän Kenttäurheilijoita. Hän menestyi keihäänheitossa, jossa hän voitti Suomen-mestaruuden 16-vuotiaiden sarjassa vuonna 2020 ja 17-vuotiaissa vuonna 2021 sekä saavutti 15-vuotiaissa SM-pronssia vuonna 2019.
M400

M400 on Helsingin metrossa tulevaisuudessa liikennöivä sähkömoottorijuna, jonka on tarkoitus tulla käyttöön vuosina 2029–2032 yhdessä uuden puoliautomaattisen liikennöinnin mahdollistavan CBTC-liikenteenohjausjärjestelmän kanssa. Se tulee korvaamaan nykyiset M100- ja M200-junat. Junia aiotaan tilata 25 kappaletta, ja myöhemmin junia on mahdollista hankkia lisää.
Ominaisuudet.
M400-junat on suunniteltu GoA2-standardiin mukaiseen puoliautomaattiseen liikennöintiin. Käytännössä tämä tarkoittaa, että ohjaamossa on jatkossakin kuljettaja, joka huolehtii turvallisuudesta ja muun muassa ovien sulkemisesta, mutta junaa ajaa tietokone, jolloin vuoroväliä voidaan lyhentää 120 sekuntiin. Myös M300-junat on suunniteltu niin, että ne ovat teknisesti yhteensopivia puoliautomaation kanssa. Suunnitelma oli, että junia voitaisiin myöhemmin käyttää myös GoA4-standardin mukaisessa täysautomaattisessa liikenteessä, jolloin junassa ei olisi lainkaan kuljettajaa. Tällöin vuoroväliä voitaisiin lyhentää 100 sekuntiin. HSL kuitenkin päivitti lausuntoaan toukokuussa 2025 siten, että M400-junia ei varusteta täysautomaattisen GoA4-standardin mukaan vaan kalusto varustetaan ainoastaan puoliautomaattiseen liikennöintiin sopivaksi.
Susanne Rappmann

Susanne Rappmann (s. 1965) on ruotsalainen pappi ja teologi, joka on toiminut Göteborgin hiippakunnan piispana vuodesta 2018. Tätä ennen hän työskenteli Mölndalin kirkkoherrana.
Alma Alanko

Alma Alanko (s. n. 2000) on suomalainen muusikko ja lauluntekijä. Alanko julkaisi ensimmäisen singlensä "Kivinen sydän" maaliskuussa 2024.
Elämä ja ura.
Alanko varttui taiteilijaperheessä Helsingissä. Hän alkoi tehdä musiikkia jo nelivuotiaana isänsä tietokoneen GarageBand-ohjelmalla. Alanko soittaa muun muassa pianoa, viulua ja huilua.
Alanko muutti omilleen 18-vuotiaana. Hän opiskeli laulunkirjoitusta BIMM Universityssä Berliinissä vuosina 2020–2022. Alanko harkitsi aluksi taiteilijanimeä, joka ei sisältäisi hänen sukunimeään, mutta päätyi käyttämään omaa nimeään.
Alangon musiikki on hänen omien sanojensa mukaan lyriikkavetoista modernia poppia, joka on saanut vaikutteita hänen lapsuudessaan kuuntelemistaan artisteista. Hän on kertonut inspiroituneensa erityisesti Charli XCX:stä sekä saksalaisesta ja suomalaisesta nykypopista. Alanko julkaisi ensimmäisen singlensä "Kivinen sydän" maaliskuussa 2024 ja kuusikappaleisen EP:nsä "Vääränlainen" saman vuoden lopulla.
Yksityiselämä.
Alanko on kertonut julkisuudessa kärsineensä teini-iässä yksinäisyydestä ja myöhemmin masennuksesta sekä dissosiaatiokokemuksista. 
Alanko on muusikko Ismo Alangon ja näyttelijä Kirsti Kuosmasen tytär. Alangon vanhemmat erosivat hänen ollessaan yläasteikäinen vuonna 2015. Alanko on kertonut hakeneensa aikuisena ammattiapua ja rakentaneensa uudelleen hyvät suhteet vanhempiinsa.
Nea Tenno

Nea Tenno (s. 2003) on suomalainen jalkapalloilija, pelipaikaltaan puolustaja. Hän edustaa Kansallisessa liigassa Jyväskylän Pallokerhoa.
Tenno pelasi juniorina Rovaniemellä. Hän pelasi Rovaniemen Palloseuran joukkueessa Naisten Ykkösessä kaudesta 2018 kauden 2021 alkukierroksille yhteensä 19 ottelua ja teki niissä yhden maalin. Suurimman osan kaudesta 2021 hän pelasi Jyväskylän Pallokerhon 18-vuotiaiden joukkueessa ja kauden 2022 Rovaniemen Palloseuran joukkueessa Naisten Kakkosessa. Kaudella 2023 hän pääsi Oulu Nice Soccerin liigajoukkueeseen. Hän pelasi tuolla kaudella 20 liigaottelua, joista 13 ottelua avauskokoonpanossa. Kaudella 2024 Tenno edusti Kansallisessa liigassa Jyväskylän Pallokerhoa. Hän pelasi kauden aikana 14 liigaottelua, ja niistä kahdeksan ottelua avauskokoonpanossa. Hän teki ensimmäisen liigamaalinsa kesäkuussa 2024 kotiottelussa Kuopion Palloseuraa vastaan..
Death Note (anime)

Death Note () on japanilainen animesarja, joka perustuu samannimiseen Tsugumi Ōban käsikirjoittamaan ja Takeshi Obatan piirtämään mangasarjaan. Sen ohjasi Tetsurō Araki ja sitä lähetettiin Japanissä Nippon TV:ssä keskiviikkoisin 4. lokakuuta 2006 – 27. kesäkuuta 2007 (poislukien 20. joulukuuta 2006 ja 3. tammikuuta 2007). Sarjaa lähetettiin Suomessa MTV3 Scifi -kanavalla 8. syyskuuta 2009 – 12. tammikuuta 2010.
Death Note oli sijalla 37 IMDb:n laatiman 250:n parhaan tv-sarjan listalla huhtikuussa 2025.
La Passion

La Passion on italialaisen DJ:n ja musiikkituottajan Gigi D’Agostinon kappale vuodelta 2000. Se on hänen vuoden 1999 albuminsa L'Amour Toujours kuudes kappale. D'Agostino teki laulun remiksaamalla ranskalaisen muusikon Jacnon kappaleen "Rectangle". La Passion ylsi virallisen viikkolistan ykköseksi Itävallassa, Belgiassa (Flandersissa) sekä Unkarissa.
Sara Siren

Sara Siren (ent. Popovits, o.s. Siren, 17. lokakuuta 1947 Helsinki – 29. tammikuuta 2002 Helsinki) oli suomalainen lavastaja, nukentekijä ja teollinen muotoilija.
Ura.
Siren valmistui Taideteollisesta korkeakoulusta lavastajaksi vuonna 1972. 
Vuonna 1975 Siren perusti sisarensa ohjaaja Kirsi Sirenin kanssa kanssa Espooseen lastenteatterin, Teatteri Hevosenkengän. Espoossa ei ollut tuolloin yhtään ammattiteatteria. Teatteri perustettiin Juhannusmäelle Mankkaalle, huonokuntoiseen ruotsinkielisen Kockby Folkskolanin sivurakennukseen ja toimintaa varten perustettiin kannatusyhdistys. Ensimmäinen esitys oli Karhu, jota ei ollutkaan. Teatteri teki yhteistyötä Kansallisteatterin kanssa, jonka Willensaunassa oli Hevosenkengän esityksiä vuoteen 1999 asti.
Siren suunnitteli lavastuksia Teatteri Hevosenkengän lisäksi myös muun muassa Kansallisteatteriin ja Lilla Teaterniin.
Vuonna 1996 hän valmistui taiteen maisteriksi teollisen muotoilun osastolta. Seuraavana vuonna hän perusti suunnittelutoimisto Studio Sara Sirenin, joka erikoistui valoon. Hän suunnitteli muun muassa painokankaita Vallila Interiorille ja tapetteja Sanduddille. Hän suunnitteli myös valaistuksia, valaisimia ja kirjoja ja kirjoitti oppikirjan valaistussuunnittelusta.
Yksityiselämä.
Sirenin vanhemmat ovat arkkitehdit Kaija ja Heikki Siren. He toimivat myös teatterimaailmassa, Kaija Siren teki pukusuunnittelua, Heikki Siren lavastuksia. Sirenin isoisä, Eduskuntatalon suunnitellut arkkitehti J. S. Sirén, oli Kansallisteatterin hallintoneuvoston puheenjohtaja.
Nour El Refai

Nour El Refai (s. 14. marraskuuta 1987 Tripoli, Libanon) on ruotsalainen koomikko, näyttelijä, käsikirjoittaja ja ohjaaja.
El Refai syntyi Libanonissa ja varttui Lundissa. Hän on muun muassa juontanut Melodifestivalenia ja tehnyt radio-ohjelmia sekä näytellyt teatterissa, elokuvissa ja televisiosarjoissa. El Refai on tehnyt yhteistyötä muun muassa Cecilia Forssin kanssa.
El Refai on kertonut kärsivänsä pitkäaikaisesta masennuksesta, ja vuonna 2019 hän teki aiheesta ohjelman "Landet lyckopiller", jossa hän pyrki selvittämään miksi masennuslääkkeiden käyttö on Ruotsissa niin yleistä.
Vuonna 2007 El Refai tuomittiin sakkoihin hänen paljastettuaan rintansa tuntemattomalle miehelle Tukholman Humlegårdenissa "Raj Raj" -ohjelman kuvauksissa. Kyseinen alue on tunnettu itsensäpaljastajamiehistä, ja tarkoituksena oli hänen mukaansa tehdä yhteiskunnallista satiiria kääntämällä asetelma toisin päin.
El Refain puoliso on näyttelijä ja koomikko Henrik Schyffert. He saivat lapsen syksyllä 2019.
Teenage Dirtbag

Teenage Dirtbag on yhdysvaltalaisen Wheatus-yhtyeen kappale vuodelta 2000 yhtyeen samannimiseltä debyyttialbumilta. Se ylsi vuonna 2000 Australiassa virallisen vuosilistan toiseksi ja seuraavana vuonna myös Belgiassa (Flanderissa). Kymmenen parhaan joukossa se oli vuonna 2001 myös Itävallassa, Saksassa, Irlannissa sekä Britanniassa. Vuoteen 2014 mennessä sitä oli myyty maailmanlaajuisesti viisi miljoonaa kappaletta.
This Is America

This Is America on yhdysvaltalaisen hip hop-artistin Childish Gambinon kappale, joka julkaistiin 6. toukokuuta 2018. Se nousi Billboard Hot 100 -listan ykköseksi kahden viikon ajaksi. Kappale voitti useita Grammy-palkintoja vuonna 2019, mm. vuoden laulun Grammy-palkinnon. Kappaleesta tehtiin musiikkivideo, jota on katsottu Youtubessa huhtikuuhun 2025 mennessä 950 miljoonaa kertaa.
Ella Hillbäck

Ella Viola Hillbäck (aik. Hillbäck-Sjöstrand; o.s. Johansson; 6. toukokuuta 1914 Örgryte – 29. huhtikuuta 1979 Tukholma) oli ruotsalainen kirjailija. Esikoisteos "Hos en poet i kjol" ilmestyi vuonna 1939, ja kaikkiaan hän julkaisi kaksitoista runokokoelmaa, viisi romaania ja kaksi novellikokoelmaa. Lisäksi hän työskenteli toimittajana ja kirjallisuuskriitikkona muun muassa "Ny Tidissä" ja "Morgon-Tidningenissä".
Hillbäck oli vuosina 1949–1974 naimisissa kirjailija Östen Sjöstrandin kanssa.
Something About Us (No Angelsin kappale)

Something About Us on saksalaisen No Angels -popyhtyeen kappale vuodelta 2002 albumilta Now... Us!. Se ylsi julkaisuvuonnaan virallisen viikkolistan ykköseksi Itävallassa ja Saksassa.
Mao Dun

Mao Dun (; oik. Shen Yanbing, ; synt. Shen Dehong, ; 4. heinäkuuta 1896 Tongxiang, Zhejiang – 27. maaliskuuta 1981 Peking) oli kiinalainen kirjailija ja yhteiskuntavaikuttaja.
Mao Dun sai sekä klassisen että nykyaikaisen koulutuksen. Hän opiskeli Pekingin yliopistossa ja työskenteli vuodesta 1916 lähtien Shanghaissa oikolukijana, toimittajana ja kääntäjänä. Mao Dun toimitti 1920-luvun alussa kirjallisuuslehti "Xiaoshuo yuebaota", oli perustamassa kirjallisuuden tutkimuksen seuraa ja osallistui pohjoisen sotaretkeen vuosina 1926–1927. Hän liittyi Kiinan kommunistiseen puolueeseen ja tuli tunnetuksi marxilaisena kirjallisuusteoreetikkona, jonka näkemykset realismista vaikuttivat kokonaiseen kirjailijasukupolveen. Vuonna 1930 hän osallistui vasemmistokirjailijoiden liiton perustamiseen.
Mao Dunin 1920-luvun lopussa kirjoittama proosatrilogia "Shi" (”Pimennys”) kertoo kiinalaisen nuorison osallistumisesta vallankumouksen eri vaiheisiin. Vuoteen 1930 sijoittuva romaani "Ziye" (”Keskiyö”) kuvaa laveasti eri yhteiskuntaluokkien elämää, ulkomaista miehitystä, lakkoja ja talonpoikaiskapinoita. Lukuisissa kertomuksissaan Mao Dun käsittelee maaseudun taloudellisia vaikeuksia ja levottomuuksia. Hänen tärkein romaaninsa Kiinan–Japanin sodan ajalta, "Fushi" (”Rappio”), arvostelee voimakkaasti Kuomintangin hallitusta, mutta sisältää myös kerrontateknisiä innovaatioita. Kaikkiaan kirjailija julkaisi 1930- ja 1940-luvuilla kuusi romaania ja 16 kertomus- ja proosakokoelmaa.
Kiinan kansantasavallan perustamisen jälkeen Mao Dunista tuli maan kulttuuriministeri. Hän toimi aktiivisesti kirjallisuuden ja taiteen alalla, mutta lakkasi kirjoittamasta kaunokirjallisuutta. Mao Dun erotettiin virastaan vuonna 1964, minkä jälkeen hän ei esiintynyt julkisuudessa. Vuonna 1978 hänet valittiin Kiinan kirjailijaliiton puheenjohtajaksi. Kirjailijan muistelmat ilmestyivät vuonna 1981.
Kiinan arvostetuin kirjallisuuspalkinto on nimetty Mao Dunin mukaan.
Wilhelmstrassen oikeudenkäynti

Wilhelmstrassen oikeudenkäynti () oli Saksassa 6. tammikuuta 1948 – 13. huhtikuuta 1949 järjestetty yhdestoista ja toiseksi viimeinen Nürnbergin oikeudenkäynneistä. Siitä käytetään myös nimitystä Ministeriöoikeudenkäynti. Sen virallinen nimi oli Amerikan yhdysvallat vs. Ernst von Weizsäcker et al.
Tämän oikeudenkäynnin 21 syytetyn joukossa oli kahdeksan korkea-arvoista virkamiestä, mukaan lukien ne, jotka olivat vastuussa juutalaisten karkotuksista Unkarissa. Ryhmään kuului myös pankkien, teollisuuden edustajia ja niitä, jotka olivat olleet kolmannen valtakunnan nelivuotissuunnitelman takana tai osallistuneet siihen, sekä joitakin valtakunnankanslian ja muiden ministeriöiden työntekijöitä, joilla oli muun muassa kokonaisvastuu Waffen SS:stä.
Syyte sisälsi rikoksia ihmisyyttä vastaan, hyökkäyssotien suunnittelua ja johtamista, sotavankien murhia ja pahoinpitelyä sekä Saksan kansalaisiin kohdistuneita rikoksia poliittisista, uskonnollisista ja rasistisista syistä. Tuomioistuimessa oli neljä tuomaria ja asianajajaa Yhdysvalloista. Yksi apulaissyyttäjistä oli Robert Kempner, joka itse oli lähtenyt Saksasta 1930-luvulla vainon jälkeen ja asui Yhdysvalloissa vuoteen 1945 asti, jolloin hän palasi Saksaan ja avusti kaikissa oikeudenkäynneissä.
Wilhelmstrassen oikeudenkäynti oli kaikista Nürnbergin oikeudenkäynneistä laajin. 169 päivän kuulemisen aikana vastaajia kuultiin ja yli 9 000 asiakirjaa käytiin läpi, mukaan lukien Wannseen konferenssin pöytäkirjat.
Marianne Mörck

Gun Iris Marianne Mörck (s. 2. syyskuuta 1949 Göteborg) on ruotsalainen näyttelijä, ohjaaja ja oopperalaulaja, äänialaltaan mezzosopraano. Hän kävi teatterikoulun Göteborgissa ja työskenteli vuosina 1977–2003 Malmön kaupunginteatterissa.
Mörck on esiintynyt myös joissakin televisiosarjoissa ja elokuvissa. Hänellä on muun muassa ollut toistuva rooli vastaanottovirkailijana "Wallander"-elokuvissa.
Mörck

Mörck on seuraavien henkilöiden sukunimi:
Again (Fetty Wapin kappale)

Again on yhdysvaltalaisen hip hop-artistin Fetty Wapin kappale, joka julkaistiin singlenä hänen ensimmäisellä albumillaan, "Fetty Wap" (2015). Se nousi Billboard Hot 100 -listan sijalle 33. Kymmenen vuotta julkaisustaan, vuonna 2025, kappale levisi viraaliksi sosiaalisessa mediassa ja se nousi uudelleen Hot 100 -listan sijalle 41.
Ada Kramm

Ada Kramm (o.s. "Egede-Nissen"; 24. maaliskuuta 1899 Vuoreija, Finnmarkin lääni – 17. joulukuuta 1981 Oslo) oli norjalainen näyttelijä.
Kramm oli poliitikko Adam Egede-Nissenin ja tämän vaimon Georgan tytär. Perheessä oli yksitoista sisarusta, joista seitsemän loi uran teatterissa. Näihin kuuluivat Ada Krammin lisäksi Aud Egede-Nissen, Gerd Grieg ja Gøril Havrevold. Kramm oli 12-vuotias muuttaessaan perheineen Stavangeriin. Hän teki debyyttinsä Stavanger Faste Scenessä vuonna 1916 Selma Lagerlöfin näytelmässä "Dunungen". Kramm pyöritti vuosina 1917–1920 sisarustensa Audin ja Gerdin kanssa elokuvayhtiötä Berliinissä. Hän meni vuonna 1920 naimisiin saksalaissyntyisen alttoviulisti, kapellimestari Hugo Krammin kanssa, ja palasi Norjaan. Aviopari muutti vuonna 1921 Bergeniin, jossa Kramm työskenteli Den Nationale Scenessä. Hän esiintyi muun muassa Solveigin roolissa näytelmässä "Peer Gynt" ja Toinetten roolissa Molièren näytelmässä "Luulosairas".
Kramm asui vuodesta 1925 lähtien Oslossa, jossa hän työskenteli aluksi Centralteatretissa. Vuosina 1928–1934 hän työskenteli Det Nye Teaterissa ja sen jälkeen Norjan kansallisteatterissa. Kramm sai 1940-luvulla Norjan teatterikriitikoiden palkinnon Amanda Wingfieldin roolista Tennessee Williamsin näytelmässä "Lasinen eläintarha". Kramm esiintyi lisäksi muiden muassa August Strindbergin, Arthur Millerin, Ludvig Holbergin ja Bjørg Vikin näytelmissä. Hän esiintyi myös useissa norjalaisissa elokuvissa, joihin kuuluivat "Bergenstoget plyndret i natt" (1928), "Storfolk og småfolk" (1951) ja "Arven" (1979). Kramm sai kultaisen Kuninkaan ansiomitalin ja vuonna 1977 Pyhän Olavin ritarikunnan ensimmäisen luokan ritarin arvon.
Pia-Maria Päiviö

Pia-Maria Päiviö (27. marraskuuta 1968, Järvenpää) on suomalainen entinen koripalloilija, nyttemmin kielentutkija ja Berliinin Humboldt-yliopiston suomen kielen lehtori.
Ura.
Pia-Maria Päiviö pelasi 1980-luvulla koripalloa maajoukkuetasolla asti, osallistuen vuonna 1985 nuorten ja 1987 naisten EM-kisoihin. Tämän jälkeen hän siirtyi Yhdysvaltoihin, missä opiskeli kuvaamataidetta sekä sivuaineenaan Euroopan historiaa Saint Mary’s Collegessa Kalifornian Moragassa ja suoritti BA-tutkinnon 1993. Eurooppaan palattuaan hän suoritti Turun yliopistossa maisteriopinnot pääaineenaan suomen kieli. 
Vuosina 2001–2005 Päiviö työskenteli Turun yliopistossa väitöskirjatutkijana Suomen Akatemian tutkimushankkeessa ”Antroposentrisyys kieliopissa” ja väitteli tohtoriksi 2007, aiheenaan "asti-" ja "saakka"-partikkelien merkitys, käyttö, kehitys ja asema suomen kieliopissa. 
Vuosina 2000–2006 Päiviö opetti suomen kieltä Frankfurt an der Oderin Viadrina-yliopiston kielikeskuksessa. Vuosina 2007–2009 hän toimi suomen kielen, kirjallisuuden ja kulttuurin lehtorina Bloomingtonin (Indiana) yliopistossa, vuosina 2009–2013 suomen kielen, kirjallisuuden ja kulttuurin apulaisprofessorina Toronton yliopistossa. Vuonna 2013 hän palasi Eurooppaan ja työskenteli vuoteen 2018 saakka suomen kielen lehtorina Kööpenhaminan yliopistossa. Vuodesta 2018 lähtien hän on opettanut Berliinin Humboldt-yliopistossa.
Yksityiselämä.
Pia-Maria Päiviö on naimisissa saksalaisen filosofin ja kirjailijan Wolfram Eilenbergerin kanssa, joka on kirjoittanut suomalais-saksalaisesta avioliitostaan ja perheestään kirjat "Minun suomalainen vaimoni" ja "Minun kolmikieliset kaksoseni."
Adelshofen (Mittelfranken)

Adelshofen on kunta Saksassa Baijerin osavaltion Mittelfrankenin hallintopiirissä ja Ansbachin piirikunnassa. Vuoden 2023 lopussa kunnassa oli 939 asukasta. Sen pinta-ala on 27,18 km²..
Dakowy Mokre

Dakowy Mokre on kylä Puolassa, Ison-Puolan voivodikunnassa, Nowy Tomyślin piirikunnassa, Opalenican kaupungin sisältävässä maalaiskunnassa. Se sijaitsee noin 8 kilometriä kaakkoon Opalenicasta ja 10 kilometriä etelään Bukista.
Nimi.
Kylän nimi on kehittynyt vähitellen sen perustamisen jälkeen. 1300-luvulla se tunnettiin nimellä "Dakowo". Jan Nepomucen Bobrowicz mainitsee kylän nimellä "Dakowy mokre" vuonna 1846 julkaistussa kirjassaan "Opisanie historyczno-statystyczne Wielkiego Księstwa Poznańskiego".
Historia.
Ensimmäinen maininta kylästä on vuodelta 1399 ja liittyy paikalliseen myllyyn. Kylä kuului vuosisatojen ajan eri aatelissuvuille: Dakowskit, Chociszewskit, Niegolewskit, Raczyńskit ja Potockit. Vuonna 1870 se siirtyi Bolesław Potockin haltuun. Felicja Potockan ja Maciej Mielżyńskin avioliiton myötä kartano siirtyi Mielżyńskin suvulle Iwnasta. Vuodesta 1932 toisen maailmansodan alkuun saakka omistajana oli Aniela z Mielżyńskich Ostrowska.
Dakowy Mokre kuului 1800-luvulla (1815–1848) Poznańin suurherttuakunnan aikaan Bukin piirikuntaan, joka jakautui neljään piiriin: Bukin, Grodziskin, Lutomyslin ja Lwówekin. Se kuului Wojnowicen tilaan, jonka omisti tuolloin Edmund Raczyński. Vuonna 1837 virallisessa väestönlaskennassa kylässä oli 518 asukasta ja 46 taloa.
Vuosina 1954–1959 Dakowy Mokre oli samannimisen kylähallinnon (gromada) keskus. Vuodesta 1975 vuoteen 1998 se kuului Poznańin voivodikuntaan.
Talous.
Kylässä toimii maatalouden ohella vuonna 1949 perustettu maataloustuottajien osuuskunta. Vuodesta 1957 kylässä toimii rekisteröity maatalouskerho ja vuodesta 1965 sen alaisuudessa toimii kyläemäntäkerho (Koło Gospodyń Wiejskich).
Arkeologia.
Kylän läheisyydestä on löydetty arkeologisia jäänteitä mm. nuorakeraamikulttuurista ja neoliittiselta kaudelta. Noin kilometrin päässä kylästä pohjoiseen sijaitsee rengasmainen linnoitus (VII–IX vuosisadalta), joka kuului ns. Poznańin kompleksiin. Se oli osa linnoitusten ketjua, joka ulottui Poznańista Mogilnica-joelle ja Wartan mutkaan.
Rakennukset ja nähtävyydet.
Kartano.
Dakowy Mokressä sijaitsee noin vuonna 1880 rakennettu uusklassinen kartano puistolla. Puisto (3,05 ha) on entinen maisemapuisto, jossa on säilynyt lehmuskuja. Rakennus on yksikerroksinen (750 m²) ja sen tilavuus on 3900 m³. Vuosina 1912–1913 siihen lisättiin kaksikerroksiset siivet. Kartano muodostaa H-kirjaimen muotoisen pohjakaavan. Nykyisin kartanossa toimii ravintola ja hotelli.
Kirkko.
Kylän ensimmäinen kirkko rakennettiin vuonna 1401 Tycz Barin toimesta. Se oli puinen ja kesti 1500-luvun loppuun. Vuonna 1504 Małgorzata Chociszewska rakennutti kivikirkon, joka vihittiin käyttöön vuonna 1640 piispa Jakub Dziaduskin toimesta. Nykyinen kirkko on neoromaaninen ja rakennettu vuosina 1901–1904 Heliodor Matejkan suunnitelmien mukaan. Rakennuttajana toimi pappi Wojciech Grośty.
Palokunta ja koulu.
Dakowy Mokressä toimii vapaaehtoinen palokunta ja peruskoulu, jonka yhteydessä on liikuntasali.
Arberg

Arberg on kunta Saksassa Baijerin osavaltion Mittelfrankenin hallintopiirissä ja Ansbachin piirikunnassa. Vuoden 2023 lopussa kunnassa oli 2 212 asukasta. Sen pinta-ala on 31,29 km²..